《题宝积寺》
明代·释元觉

乱馀山路少人行，古寺閒花满径生。铁铸真僧重过火，土颓金像不知名。

石幢有咒云常护，香阁无基草自平。头白樵夫频向说，十年岩壑罢春耕。

作者简介：元觉（一六二四—一六八一），字离幻。晚居石洞，因以为号。顺德人。俗姓简。从宗公剃度，礼栖壑受圆具。宗公示寂，遂继席主法华林寺。后住循州罗浮石洞。事见清温汝能《粤东诗海》卷九八。